Készíts láthatatlan tintát!
Gyakran halljuk azt a panaszt, hogy valaki képtelen bármiféle természettudományos kísérletet elvégezni, mert nincsenek hozzá vegyszerei. Íme néhány ellenpélda, amelyek kipróbálása nem igényel olyan vegyszereket, amivel nem rendelkezünk. Ezek közül is a láthatatlan tinta az egyik legnagyszerűbb.

Láthatatlan tinta bármely anyag, ami arra használható, hogy olyan üzenetet írjunk vele, ami mindaddig láthatatlan, amíg valamiképpen elő nem hívjuk. Írhatunk fültisztító pálcikával, a folyadékba mártott megnedvesített ujjal, töltőtollal vagy fogpiszkálóval. Ezután hagyjuk megszáradni az üzenetet. Meglehet, hogy érdemes egy hagyományos üzenetet is írni a papírra, hogy ne tűnjön üresnek és céltalannak. Ha hagyományos üzenetet is írunk a papírra (a titkos mellett), akkor töltőtoll helyett golyóstollat, ceruzát vagy zsírkrétát kell használnunk az íráshoz, különben a töltőtoll tintája összefolyik a láthatatlan tintával. Ugyanezért ne használjunk vonalazott papírt sem a láthatatlan üzenet írására.
Az, hogy hogyan kell előhívni az üzenetet, attól függ, milyen tintát használtunk. A legtöbb láthatatlan tinta hő hatására láthatóvá válik. Vasald meg a papírt vagy tartsd legalább 100 W-os izzó elé – ezek a legegyszerűbb módszerek. Néhány üzenet előhívásához egy másik anyag szükséges, amellyel át kell törölni, vagy le kell spriccelni a papírt. Bizonyos fajta tintákkal írt üzenet UV-fényben válik láthatóvá.
Készítsd el a láthatatlan tintát!

Bárki írhat láthatatlan üzenetet, feltéve, ha van egy darab papírja, hiszen a testnedveink is viselkedhetnek láthatatlan tintaként. Persze, ha nem szeretnél vizeletet gyűjtögetni, alább olvashatsz egyéb alternatívákat.

Hőre előtűnő láthatatlan tinták

Vasald meg a papírt, tedd a radiátorra, tedd be a sütőbe (de 230 oC-nál ne melegebbre!) vagy tartsd a lámpa elé! Az ilyen láthatatlan tinták például:
· bármilyen savas gyümölcs leve (citrom, alma, narancs)
· vöröshagyma kipréselt leve
· szódabikarbóna
· ecet
· fehérbor
· hígított kóla
· hígított méz
· tej
· szappanos víz
· (kristály)cukoroldat
· vizelet.

Kémiai reakcióval láthatóvá tehető tinták

Ezek kicsit trükkösebb tinták, tudnod kell, melyiket milyen anyaggal lehet előhívni. Legtöbbjük sav-bázis indikátor, tehát ha bizonytalan vagy, töröld át, vagy spricceld le a feltételezett üzenetet lúgos (mint pl. a nátrium-karbonát-oldat) vagy savas (mint a citromlé) oldattal.
A tinták közül néhány hőhatásra is előtűnik (pl. az ecet).

A tinta alapanyaga lehet:

· fenolftalein vagy timolftalein indikátor, amely valamilyen bázikus anyaggal, pl. ammónia gőzével vagy nátrium-karbonáttal tehető láthatóvá
· háztartási ecet vagy hígított ecetsavoldat, illetve ammónia, amelyek előhívására vöröskáposzta leve alkalmas
· szódabikarbóna, mely szőlőlével hívható elő
· konyhasó, melyhez ezüst-nitrát-oldat szükséges
· réz-szulfát, amelynek reakciópartnere lehet nátrium-jodid, nátrium-karbonát, kálium-ferricianid vagy ammónia vizes oldata
· ólom-nitrát, amely nátrium-jodiddal válik láthatóvá
· vas(II)-szulfát, amellyel írt üzenet olvasásához nátrium-karbonát, nátrium-szulfid vagy kálium-ferricianid szükséges
· kobalt-klorid, ami kálium-ferricianiddal reagál
· keményítő (kukorica- vagy burgonyakeményítő) és jód reakciója vagy

· citromlé, amely jódoldattal ad színreakciót.

UV-fényben láthatóvá váló tinták

Az UV-fényben előhívható tinták nagy része hő hatására is láthatóvá válik.

A sötétben világító dolgok mindig „menőnek” számítanak, íme néhány ilyen kémiai anyag:

· valamilyen mosószer híg oldata (az optikai fehérítő világít)
· testnedvek
· tonik (a kinin világít)
· ecetben feloldott B12-vitamin.

Bármilyen anyag, ami valamiképp roncsolja a papír szerkezetét, alkalmas láthatatlan tinta készítésére, tehát te magad is találhatsz egyéb más tintaalapanyagokat otthon vagy a laborban.
Citromléből készült láthatatlan tinta

A citromlé savas, ezért roncsolja a papírt. Amikor a papírt melegíted, a sav hatására megbarnul az eddig láthatatlan írás.
Nehézségi fok: könnyű

Időigény: néhány perc

Elkészítés menete:

1. Facsard ki egy citrom levét, vagy használj bolti citromlevet!

2. Írj a gyümölcslével mint tintával egy pálcika vagy ecset segítségével!

3. Hagyd megszáradni a papírt!

4. A láthatatlan üzenet elolvasásához tartsd a papírt napfény vagy (inkább) lámpafény felé, vagy használj valamilyen más hőforrást.

5. A hő hatására az írás halványbarnává változik, így már elolvashatod az üzenetet.

6. Úgy is előhívhatod az írást, hogy a száradó „tintát” megszórod sóval, majd 1 perc után letörlöd, s zsírkrétával átszínezed az egész papírt.

Tippek:

1. Próbáld ki más gyümölcs levével is! Jól működik fehérborral, narancslével, ecettel, almalével is.

2. A fültisztító pálcika remekül használható ecsetként.

3. Az írás megbarnul, mert a savval roncsolt szerkezetű papír hamarabb ég, mint az üres részek. Óvatos légy, nehogy túlmelegítsd és meggyújtsd a papírt!
Ami szükséges:

· citrom vagy citromlé
· napfény vagy egyéb hőforrás
· papír
· valamilyen ecset, pálcika, amivel írhatsz, rajzolhatsz.

Hogyan készíts nem mérgező láthatatlan tintát szódabikarbónából?
Nehézségi fok: könnyű

Időigény: néhány perc

Elkészítés menete:

1. Legalább kétféleképpen is el lehet készíteni a szódabikarbónás láthatatlan tintát. Először oldj fel szódabikarbónát vele egyenlő mennyiségű vízben!
2. Fültisztító pálcikával, fogpiszkálóval vagy ecsettel írd az üzeneted egy fehér lapra!

3. Hagyd megszáradni az írást!

4. Az írás láthatóvá tételének egyik módja, hogy valamilyen hőforrást használsz, például lámpához tartod a papírt. Az írás megbarnul.

5. A másik módszer az, hogy átkened a papírt kékszőlő levével. Az üzenet más színű lesz, mint az üres papír.

Tippek:

1. Ha hőforrásként lámpát használsz, figyelj, hogy ne halogénizzó legyen!

2. A szódabikarbóna sav-bázis reakcióban reagál a szőlőlével, ez okozza a színváltozást.

3. Hígabb szódabikarbónás oldatot is használhatsz: egy rész szódabikarbónához 2 rész vizet adj!

4. Szőlőlé-koncentrátumot használva jobban látható az eredmény, mint hagyományos, szűrt levet alkalmazva.

Ami szükséges:

· szódabikarbóna
· papír

· víz

· izzó (vagy egyéb hőforrás)
· ecset vagy pálcika a rajzoláshoz
· mérőedény
· kékszőlő leve.

A következő leírás alapján kukoricakeményítőből készíthetsz láthatatlan tintát. Jódoldattal teheted láthatóvá a vele írottakat.

Nehézségi fok: közepesen nehéz

Időigény: 15-30 perc

Elkészítés menete:

1. Híg keményítőoldatot kell készítened. Ezzel írhatsz, utána hagyd megszáradni, majd jódoldattal előhívható az írás.
2. Ha nincs készen jódoldatod, magad is elkészítheted: 1 teáskanál jódot adj 10 teáskanálnyi vízhez. Ezt a későbbi felhasználásig tedd félre!

3. Keverj össze egy lábasban 2 teáskanál keményítőt 4 teáskanál vízzel. Melegítés közben kevergesd, amíg teljesen feloldódik. Szükség lehet forralásra is, de óvatos légy, ne égjen oda!
4. Vedd el a tűzről a keményítőoldatot! Végy egy fogpiszkálót vagy egy kis ecsetet, esetleg fültisztító pálcikát, merítsd bele és írd az üzeneted a papírra!

5. Hagyd megszáradni!

6. Törölgesd át a jódoldatba mártott kis szivaccsal, vattával vagy kend át ecsettel a papírt, hogy lila színben előtűnjön az eddig rejtett üzenet.

Tippek:

1. Használhatsz közönséges, vízben oldott keményítőt is, de így nem lesz annyira láthatatlan az írás, mintha elkészíted a melegvízben oldott keményítős tintát.
2. Ha nincs lehetőséged tűzhelyen vagy rezsón való melegítésre, forró csapvízzel is dolgozhatsz.

3. A jód és a keményítőmolekulák között kialakuló kapcsolat miatt lesz látható az írás.

4. Kipróbálhatsz másmilyen keményítőoldatot is, például a főtt krumpli vagy rizs főzővizét.
Ami szükséges:

· kukoricakeményítő

· jód

· víz

· fogpiszkáló vagy fültisztító pálcika

· rezsó vagy tűzhely
· papír.
Módszertani elemzés

A szemléltetés, azon belül is a kísérletezés, sarkalatos pontja a sikeres és érdekes kémiatanításnak. Minthogy kísérlet nélkül elképzelhetetlen egy izgalmas, motiváló kémiaóra, már tanárjelöltként fontos, hogy minél több lehetőséggel megismerkedjünk, hogy később csak elő kelljen húzni a tarsolyunkból a különféle „színes-szagos” ötleteket, legyen szó akár valódi, élőben bemutatott kísérletről, akár kivetített felvételről. „Kedvenc kísérletem” kiválasztásánál az volt a fő szempont, hogy minden tekintetben gyermekbarát és több helyen jól alkalmazható legyen. 
A láthatatlan tintáról szóló kísérletcsomag ennek (egy-két apróságtól eltekintve) abszolút megfelel. Melyek a fő előnyei? Egyaránt kipróbálható a tanórán, többféle téma kapcsán demonstrációként akár vegyszerekkel is, de otthon, mindenféle különleges felszerelés és vegyszer nélkül, pusztán a konyhában szétnézve, ottani alapanyagokkal is érdekes kísérleteket hajthatunk végre. Érdekes, mert melyik kisgyermeket ne vonzana a titkosírás mikéntje és lehetősége? Hát még ha számára is könnyedén megvalósítható! Nézzük meg bővebben, hogy hol, hogyan és melyik verziót alkalmazhatjuk, esetleg melyikkel szemben lehet fenntartásunk.
A láthatatlan tinták egyik bemutatott csoportjába a hőhatásra láthatóvá váló anyagok tartoznak. Itt csupa-csupa közönséges, hétköznapi anyaggal kísérletezhetünk, ezért akár otthon is mindenki bátran kipróbálhatja. Kicsik, nagyok egyaránt, hiszen tényleg semmi különleges felszerelést és szakértelmet nem kíván. A legegyszerűbb a citromleves példa, hiszen citromot beszerezni olcsó és egyszerű, előkészítése is izgalmas lehet egy kisebb gyermeknek, ha különben nem szokott citromfacsarót használni. Nem beszélve az egyéb praktikus és kényelmi szempontokról. Ugyanis ha átolvassuk a felhasználható anyagok listáját, akkor láthatjuk, hogy előfordulnak problémás folyadékok: hígított mézet, kólát használva valószínűleg a kísérletező gyermeken kívül az egész konyha ragadna a kísérlet végeztével; az ecet és a bor elég erős szagú lehet, a hagymalé előkészítésével járó szagok pedig végképp kellemetlenek. A citromlével ilyen problémák nincsenek. Fontos azonban, hogy minél töményebb legyen. A közönséges bolti, 40% gyümölcstartalmú citromlé nem elegendő a kísérlethez: az írás ugyan nyom nélkül megszáradt, de előhívni lehetetlennek bizonyult, még a hajszárító lehető legnagyobb teljesítménye sem volt elég, nemhogy a lámpaizzó melege. Minden bizonnyal sütő lett volna szükséges ehhez. A másik előhívási mód, a sóval történő leszórás pedig kicsit hiányosan, illetve nem egyértelműen van leírva a kísérlet útmutatójában. Az én értelmezésem szerinti kísérletelvégzés nyomán úgy alakult, hogy a só teljesen rászáradt a papírra. Így zsírkrétával leszínezve láthatóvá tehető az írás, hiszen más a felület a sós részen, mint az üres részeken, másképp fog rá a kréta. De igazából színezés nélkül is látható a rajz, a rajtalévő só miatt. Ez már egy másik népszerű kísérlet alapja lehet, amelyben csillámló írást szeretnénk „varázsolni”.

A valószínűsíthető kémiai történések: a savas kémhatású folyadékok roncsolják a papír szerkezetét (ha elég erős a sav, elképzelhető a cellulóz savas hidrolízise nyomán a keletkező kisebb cukoregységek hőhatásra történő barnulása), illetve a citromlében lévő szénvegyületek bomlása
 jár színváltozással. A magas cukortartalmú folyadékok esetében (kóla, tej) pedig a cukor hő hatására történő karamellizálódása, esetleges „odaégése” okozza a barnulást.
Mivel a hővel előhívható tinták csoportjában a kémiai háttér nem túl könnyen értelmezhető, célszerűbb lehet a másik csoport, a kémiai reakción alapuló tinták tanórai megismerésével kezdeni a titkosírásokat, majd pedig otthoni folytatásra javasolni a hőhatással aktiválhatóakat.
A kémiai reakciók ebben a csoportban többnyire sav-bázis reakciók. Ilyen a fenolftalein, ill. timolftalein mint tinta alkalmazása is. Ismeretes, hogy ezek az indikátorok savas, semleges közegben színtelenek, de lúgos kémhatásra színt váltanak (rózsaszín, ill. kék). Ammóniával, mint gyenge bázissal, vagy éppen a recept által javasolt nátrium-karbonáttal, mely vízben oldva lúgosan hidrolizál, pont ezt lehet elérni. Viszont ehhez a megvalósításhoz mindenképp szükséges a kémiaszertár, mert ammóniát otthon nem tanácsos fejleszteni (bár szalmiákszesz forralásával megtehető), és az indikátorok közül is legfeljebb a fenolftaleint tudjuk gyógyszertárban beszerezni. Tanórán azonban sav-bázis témakörben látványos és kevéssé időigényes a kísérlet.
Szintén sav-bázis reakción alapul, de ezekkel ellentétben otthoni kísérletezésre is kiválóan alkalmas az a változat, amelyben ecetet használunk tintaként, majd pedig vöröskáposzta levével hívjuk elő a titkosírást. A káposztalé egy természetes pH-indikátor, iskolai kísérletekben is kedvezően felhasználható
. Fontos a környezeti nevelés szempontjából az efféle trükkök alkalmazása, hiszen jó, ha a gyerekek az iskolában is látják az odafigyelést, ellesik ezt a fajta gondolkodást, ami pl. a káposztalé használata mögött meghúzódhat. Azaz, igaz ugyan, hogy ismerünk sokféle vegyszert, mint indikátort, mégis megmaradunk a természetesnél, mert bár, persze, előkészíteni kissé körülményes, de mégsem okoz bonyodalmat a felhasználása, későbbi, hulladékként való kezelése. Épp ezért ajánlható a gyermekeknek otthonra, akár egy nagyobb feladat kapcsán is. (Elképzelhető egy átfogóbb otthoni projektszerű feladatsor elvégzése, amelyben szerepet kaphatna a káposztalé is mint indikátor, sok más, háztartásban előforduló társával együtt. Ezeket a lehetőségeket meg lehet ismertetni a gyerekekkel, majd további tanulmányozásra, kipróbálásra feladni szorgalmi feladatként. Pl. különböző konyhai, fürdőszobai szerek kémhatása vizsgálható, összehasonlítható, következtetések vonhatók le, s minderről később beszélhetünk közösen.) 
A recept szerinti ecet-káposztalé párosítás tehát otthon is kivitelezhető, az ammónia-káposztalé változat az ammónia miatt inkább iskolában mutatható be. Viszont itt jöhet elő a kémia, és a gyerekek gondolkodásra késztetése: ha ismerik és értik, hogy mi a reakciók alapja, látják a káposztalé más-más színét az ecetes, ill. ammóniás kísérletben, akkor gondolkodjanak, próbálkozzanak, hogy otthon mivel lehet titkosírást csinálni, ha az ammóniás színváltozást szeretnénk elérni. 
Ugyanezen alapul a szódabikarbóna-szőlőlé recept. A szódabikarbóna könnyen beszerezhető, jól lehet vele kísérletezni, viszont a kékszőlő leve, főleg koncentráltabb formában Magyarországon nem annyira elterjedt, ezért talán nem is érdemes ezzel próbálkozni. Ugyanakkor viszont a kémiai háttér ismeretében (miszerint a szódabikarbóna, NaHCO3, lúgosan hidrolizál) más indikátorral is láthatóvá tehetjük az írást, éppen az előbb emlegetett, barátságos káposztalével is.
Egy másik lehetőség az, hogy olyan ionokat tartalmazó vegyületeket használunk, melyek egymással reagálva színes csapadékot vagy komplexet adnak. Ezek megvalósításához sokféle, esetleg különlegesebb vegyszerre van szükségünk, ezért csak tanórán mutathatók be. A kísérletben kínált lehetőségek lényege az volna, hogy a láthatatlan írás, amely a színtelen reagenssel készült, az előhívó vegyszerrel reagál, az egyikben, ill. másikban lévő bizonyos ionok egymással új vegyületet hoznak létre, amely már színes, ezzel láthatóvá téve az írást. Ez a receptek egy részében meg is valósul, ám van olyan tinta is, amely nem mondható láthatatlannak, mivel maga a tinta is színes, és az előhívó vegyszerrel ugyan valóban reagál, más színt eredményező vegyület jön létre, de a célnak nem felel meg, hiszen kezdetben nem láthatatlan a tinta.
A felkínált receptek és ami mögötte van: a nátrium-klorid-oldat igazán egyszerűen, konyhasóból elkészíthető, a vele készült írást ezüst-nitrátos kezelés után lehet elolvasni, értelemszerűen a keletkező ezüst-klorid csapadék miatt, amelyből fény hatására szürke színű fémezüst keletkezik. Ezüst-nitrát-oldat otthon is előfordulhat a száj belső sebeinek ecsetelésére felírt „lápisz” formájában.
A réz-szulfát-oldat közkedvelt és ismert láthatatlan tinta alapanyag
. A belőle készült oldat színe a jelenlévő [Cu(H2O)6]2+ ionok miatt halványkék, de száradás után a keletkező vízmentes CuSO4 már fehér, ezért nem látszik a papíron. Az előhíváshoz használhatunk ammóniát, amikor sötétkék [Cu(NH3)4]2+ ionok okozzák a színváltozást, vagy jodidonokkal CuI2 keletkezik, amely fehér por azonnal CuI-dá és I2-dá bomlik, az elemi jód pedig barna elszíneződést okoz. A karbonátionokkal kialakuló CuCO3 zöld színben teszi olvashatóvá az írást, a K3[Fe(CN)6]-dal pedig vörös színű réz-ferricianid keletkezik.
A II. világháború leggyakrabban használt titkos tintája, az ólom-nitrát használata nem tanácsos. A vegyület mérgező
, kiváltható sok mással, felesleges vele dolgozni. A receptben a reakció lényege a kialakuló sárga ólom-jodid csapadék miatti színváltozás.
A vas(II)-szulfátban Fe2+ ionok vannak, de ezek könnyedén Fe3+ ionokká oxidálódnak. Mindkét ion sóinak oldatai színesek (halványzöld, ill. sárga), ezért nem a legmegfelelőbb a láthatatlan tintához. A receptbeli reakciók kémiája: a Fe2+ a karbonátionokkal FeCO3 barna színű csapadékot képez. (Ez ásványalkotó a vegyület, a FeCO3 mint sziderit fordul elő a természetben, de csak reduktív környezetben.) A nátrium-szulfiddal történő reakcióból fekete FeS keletkezik, amikor igen látványos lehet a színváltozás, míg a legérzékenyebb reakcióban - kálium-ferricianiddal - Turnbull kék Fe3[Fe(CN)6]2 csapadékok keletkezése okozza a színváltozást.
A kobalt-klorid oldata rózsaszín a [Co(H2O)6]2+ ionok miatt, megszáradva elhalványul ugyan, de nem lesz teljesen láthatatlan a papíron, ezért ezzel a vegyülettel nem annyira izgalmas a titkosírás-készítés.
A kémiai reakciókon alapuló előhívási technikák harmadik csoportja a klasszikus jód-keményítő színreakcióra épít. A részletes recept szerint könnyedén elkészíthető a keményítőoldat, mellyel a titkos szöveget papírra lehet írni, s száradás után jódoldattal áttörölve megjelenik a jellemző kék szín. Ez ismét egy sokrétűen felhasználható kísérlet, hiszen kémiaórán bemutatható több tananyagnál. Pl. a jód tanításánál a 8. évfolyamon
 és a szénhidrátoknál tizedikben
. A magyarázat érthető már nyolcadikban is, ha utalunk a keményítő különleges, spirális szerkezetére, és beszélünk az abba beülő 
[image: image1.wmf]-

 ionokról, s utána elmondjuk azt, hogy a megváltozott szerkezet miatt a fénnyel való kölcsönhatás is változik, ezért látunk más színt. Tizedikben a keményítő pontos felépítésének ismeretében „élesedik” a kép, bővebben magyarázhatunk. Felidézhetők az oldhatóságról tanultak, és említhető több érdekesség, főleg tizedikben, amikor lehet beszélni a növények keményítőtartalmáról, a tejfölhamisításról (aminek bizonyítására használható a kísérlet). Mindemellett akár kilencedikben is bemutatható
, pl. egy sav-bázisos tintás kísérlet után további érdekességként, ajánlóként. Külön jó tulajdonsága a kísérletnek, hogy otthoni körülmények között is könnyedén kipróbálható, mert keményítőt egyszerűen lehet szerezni (sokan használnak ételek sűrítésére boltban kapható étkezési keményítőt), jód vizes oldata helyett pedig elérhető az alkoholos oldata, amely mint sebfertőtlenítő-szer (Betadine) akár a házipatikában is fellelhető, de gyógyszertárban mindenképp. De a leírás szerinti főzővizes változat is megér egy próbát. A reakció érzékenysége miatt biztosan működőképes ez a változat is, ráadásul teljesen veszélytelen, mindamellett pedig környezetbarát is, hiszen az eleve hulladéknak ítélt főzővízből készül a tinta. Másik lehetőség, hogy (valódi) citromlevet használunk tintaként a fehér papíron, s a kezelést jódoldattal végezzük. Ekkor a papírban eredetileg is jelenlévő keményítő miatt a papír mindenütt kék lesz, kivéve a citromlével kezelt, írásos részeken, ott ugyanis a citromlé C-vitamintartalma, az aszkorbinsav oxidálódik a jód hatására, a jódból pedig színtelen jodidionok keletkeznek, színváltozás nem következik be.
Izgalmas és különösen látványos lehet a láthatatlan tinták harmadik fajtája, azok, amelyek UV-fényben lesznek láthatóvá. Manapság már lehet kapni olyan tollakat, kulcstartókat, amelyek el vannak látva apró UV-fényforrással
, így a titkosírást egészen tökélyre lehet fejleszteni. A szükséges tintaanyagok közül a B12-vitamin ecetben oldva vagy a tonik könnyedén beszerezhető, ehhez már csak precíz munka és kitartás szükséges, hogy egy tanuló otthon rejtélyes levelet írhasson, amelyet a címzett UV-fényt kibocsátó berendezés birtokában a besötétített szobában titokban elolvashat. Használható még híg mosószeres oldat, de környezet- és emberbarátabb változat az előbb említett élelmiszer alapanyagú tintaféle. (A testnedvekből készült tintát pedig valószínűleg mindenki elég bizarrnak tartja, és nem próbálkozik vele.)
Ebben a kísérletgyűjteményben tehát jól összefoglalva szerepelnek a különféle, titkosírásra alkalmas módszerek. Válogathatunk a különböző évfolyamoknak szánt tanórai verziókból, de sok közülük otthon is bátran kipróbálható, háztartásban fellelhető anyagokkal, eszközökkel, mindenféle veszély és környezetkárosítás nélkül. Ezek bemutatásával, a gyerekek ösztönzésével fejleszthető a gondolkodás, a problémamegoldó-képesség és nem utolsósorban – az otthoni kísérletekkel nyomán – remélhetőleg növekszik a kémia népszerűsége.

